《知止亭晚望寄清大师》
宋代·释蕴常

柳绕平湖绿映堤，栏干人静夕阳迟。归鸦欲尽千林暝，白鸟飞来一段奇。

短发缘愁分壮志，断云含雨入新诗。不堪更作怀人恨，歌罢竹枝成别离。

作者简介：释蕴常，字不轻（《舆地纪胜》卷五）。居丹徒嘉山，与苏庠相倡酬，后苏庠弟祖可为僧，遂与之偕往庐山（《曲阿诗综》卷八）。有《荷屋集》（《天台续集别编》卷五），已佚。今录诗十首。